Nú liggja fyrir niðurstöður Rannsóknastofnunar um uppeldis - og menntamál ( RUM ) um hið umdeilda stærðfræðipróf . Samkvæmt þeim má draga þá ályktun , að hvellurinn vegna prófsins hafi verið heldur hávær . Á sama tíma og greint er frá niðurstöðunni birtir Morgunblaðið upplýsingar um stærfræðieinkunnir í menntaskólum og dregur þá ályktun af þeim í forystugrein , að tími sé til þess kominn fyrir rétt yfirvöld að grípa til sinna ráða , ekki megi lengur við svo búið standa . Er þá einnig vísað til niðurstöðunnar í alþjóðlegu TIMSS-könnuninni í vetur . Þegar TIMSS-könnunin var til umræðu lét ég hafa það eftir mér , að ekki væri ástæða til að skýra frá aðgerðum vegna hennar , fyrr en öll kurl væru komin til grafar . Könnunin ætti eðli sínu samkvæmt að gefa til kynna , hvar væri veikasti hlekkurinn í skólakerfi okkar . Við þessa yfirlýsingu stend ég og bíð enn eftir því , að RUM skili niðurstöðu sinni . Finnst mér , að einkunnir í samræmda prófinu í stærðfræði og hlutlægt mat á því , meðal annars byggt á upplýsingum trúnaðarmanna um allt land , sýni , að ekki sé skynsamlegt að hrapa að niðurstöðu um það , hvað gera skuli . Hitt gefur þó ranga mynd af stöðu stærðfræðikennslunnar ef látið er í veðri vaka , að ekkert sé verið að gera til að bæta hana . Um nokkurt skeið hefur verið unnið að endurskoðun námskrár í stærðfræði og þokast það starf markvisst áfram . Þá hafa verið teknar ákvarðanir um sérstök endurmenntunarnámskeið fyrir stærðfræðikennara . Lagt hefur verið fram frumvarp á Alþingi um starfsréttindi kennara , sem miðar að því að auðvelda framhaldsskólum að ráða til starfa fólk með fagmenntun á kostnað kennslufræði , en gagnrýnar umræður um of miklar kröfur vegna kennslufræði urðu vegna birtingar TIMSS-niðurstöðunnar . Sumir töldu raunar , að samræmda stærðfræðiprófið í vor bæri þess merki , að menn væru að gera of miklar kröfur vegna TIMSS . Ég tel með öðrum orðum rangt að halda því fram , að ekkert hafi verið gert til að auka veg stærðfræði í skólunum . Vandinn er hins vegar sá , að um árabil höfum við verið að þokast í núverandi stöðu og almennt dregur úr sókn í nám , þar sem lögð er áhersla á stærðfræði . Miðvikudaginn 21. maí kom hingað til lands hópur Eistlendinga undir forystu Jaak Allik , menningarmálaráðherra Eistlands , til að fræðast um það , hvernig staðið er að opinberum stuðningi við íslenska menningu . Voru það Eistlendingarnir , sem höfðu frumkvæði að heimsókninni , en þátttakendur í henni sitja allir í nefnd , sem hefur það hlutverk að ákveða styrki til menningarstarfs , það er skipta tekjum af áfengi og tóbaki , sem renna í menningarsjóð í Eistlandi , líkt og hér var á árum áður og skemmtanaskatturinn svonefndi rann til slíkra verkefni . Hann er enn við lýði og hefur Menningarsjóður , sem notaður er til að styrkja bókaútgáfu , tekjur af honum . Skemmtanaskatturinn er orðin úrelt skattheimtuleið að mati sérfræðinga hér , en í Eistlandi skapar svipaður skattur enn verulegar tekjur . Var ánægjulegt að hitta Eistlendingana og bjó menntamálaráðuneytið til dagskrá bæði fyrir hópinn í heild og fyrir einstaka nefndarmenn , sem allir sinna sérgreinum á listasviðinu . Svo skemmtilega vildi til , að efnt var til tveggja innlendra frumsýninga á meðan þeir dvöldust hér . Að kvöldi miðvikudagsins 21. maí var óperan Tunglskinseyjan eftir Atla Heimi Sveinsson og Sigurð Pálsson frumsýnd í Þjóðleikhúsinu . Kvöldið eftir var Íslenski dansflokkurinn með frumsýningu í Borgarleikhúsinu . Fórum við með Eistlendingana á á báðar þessar sýningar . Telja má hvoru tveggja afreksverk á listasviðinu . Íslendingar unnu einnig önnur afreksverk í þessari viku og ber þar að sjálfsögðu hæst sigurgönguna á tind Everest . Hitt var ekki síður mikils virði , hve handboltamönnunum gekk vel í Japan .